KOMISIJAS PAZIŅOJUMS

Eiropas topošie līderi... Jaunuzņēmumu un augošo uzņēmumu atbalsta iniciatīva

1. Ievads

Intensīvi augoši uzņēmumi rada daudz vairāk darba vietu nekā citi. Liela daļa no šiem uzņēmumiem ir jaunuzņēmumi, kuri aug plašumā, kļūdami par lielākiem uzņēmumiem. Tie palielina ES novatorismu un konkurētspēju, stiprinot tautsaimniecību. Tādi "augoši uzņēmumi" var arī dot sociālu labumu, cita starpā piedāvājot elastīgākus un modernākus darba apstākļus.

Vienotā tirgus stratēģijā Komisija paziņoja, ka izlūkos iespējas vienoto tirgu padarīt piemērotāku jaunizveidotiem un augošiem uzņēmumiem. Galu galā jauno un augošo uzņēmumu "ekosistēmas" uzlabošana Eiropā tieši labvēlīgi iespaidos nodarbinātību un izaugsmi ES.

Jaunuzņēmumi, kas bieži ir tehniski labi apgādāti, visumā apvieno strauju izaugsmi, lielu paļaušanos uz inovāciju ražojumos, procesos un finansēšanā, ārkārtīgu vērību pret tehnoloģiju attīstību un novatorisku uzņēmējdarbības modeļu, bieži arī sadarbības platformu, plašu izmantošanu.

Vairākas dalībvalstis jau ir ieviesušas vai plāno iniciatīvas, kas radītu inovācijai un uzņēmējdarbībai labvēlīgu vidi. Rezultātā jaunu uzņēmumu izveidē nav lielas atšķirības starp ES un ASV. Tas īpaši labi redzams tehnoloģiju nozarēs, kur ES uzņēmumi pamazām kļūst par pasaules līderiem noteiktās vidējo un augsto tehnoloģiju nozarēs (piemēram, inženiertehnisko iekārtu un automobiļu būvē).

Darba vietu radīšanu un izaugsmi veicina vairākas ES iniciatīvas — Eiropas Stratēģisko investīciju fonds (ESIF) un tā paplašināšana un pastiprināšana, bet pamats tālākiem uzlabojumiem ir arī Vienotā tirgus stratēģija, Digitālais vienotais tirgus un Kapitāla tirgu savienība. Bez tam Eiropas strukturālo un investīciju fondu (ESI fondu) spēcīgāka koncentrēšanās uz inovāciju un MVU atbalstīšanu nozīmē atbalstu ar riska kapitālu līdz 140 000 jaunuzņēmumu un augošo uzņēmumu. ESIF jau ir noslēgti nolīgumi par atbalstu 377 000 MVU, ieskaitot jaunuzņēmumus.

Taču gaidītās uzplauksmes un izplešanās Eiropā un aiz tās robežām nav – pārāk maz Eiropas jaunuzņēmumu tiek pāri kritiskajai 2–3 gadu fāzei, un vēl mazāk pārtop par plašākiem uzņēmumiem.

Iemeslu šādai situācijai ir daudz, taču ir aplēsts, ka nākamajos 20 gados varētu tikt radīts līdz 1 miljonam jaunu darba vietu un ES IKP pievienoti līdz 2 triljoniem eiro, ja augošo uzņēmumu īpatsvars atbilstu tam, kas ir ASV. Tā kā uzņēmuma lielums un ražīgums ir pozitīvā atkarībā, tas uzlabotu Eiropas ražīguma pieaugumu. Bez tam, ja tiktu apzinātas iespējas atbalstīt jaunuzņēmumu paplašināšanos, no tā būtu labums tradicionālajiem uzņēmumiem, jo tiktu atbalstīta to darbība un izaugsme vienotajā tirgū.

Ainu apstiprina Komisijas šogad rīkotā sabiedriskā apspriešana. Galvenie secinājumi ir šādi:

jaunuzņēmumi, kas meklē iespējas paplašināties, joprojām sastopas ar pārāk daudziem regulatīviem un administratīviem šķēršļiem, sevišķi pārrobežu situācijās,

gan jaunuzņēmumiem, gan augošajiem uzņēmumiem ir pārāk maz iespēju sameklēt potenciālos partnerus finanšu, uzņēmējdarbības un pašvaldību iestāžu vidū un stāties ar tiem attiecībās,

viens no lielākajiem paplašināšanās šķēršļiem ir finansējuma nepieejamība.

Īsi sakot, jaunuzņēmumu un augošo uzņēmumu izaugsmes potenciālu var īpaši iegrožot joprojām pārāk lielā daudzgabalainība vienotajā tirgū. Liekas, ka regulatīvie un administratīvie šķēršļi visā ES tiem bieži atņem stimulu inovēt, pelnīt ar nemateriāliem aktīviem un izvērst darbību. Uzņēmumi mēdz aiziet no ES jurisdikcijas uz vietām ar lielāku izaugsmes potenciālu, un iznākumā ES var zust darba vietas.

Eiropas publiskā sektora iestādēm, jaunuzņēmumiem un to darījumpartneriem jārīkojas kolektīvi, lai nepieļautu, ka jaunuzņēmumu centieni ir veltīgi. Ir vajadzīga partnerība ar valstu, reģionu un pašvaldību iestādēm, it īpaši ar pašiem jaunuzņēmumiem. Te vajadzīgs arī, lai iestādes veicinātu apstākļus, kuros jaunuzņēmumi var paplašināties. Jaunuzņēmumi no savas puses var radīt darba vietas, konkurēt tirgū un uzņemties sociālo atbildību. Nesenais Augošo uzņēmumu Eiropas manifests liecina, ka jaunuzņēmumi ir gatavi iesaistīties. Komisija apsveic šo iniciatīvu, kas nākusi no praktiskas darbības veicējiem, un tās ieteikumi ir devuši Komisijai vielu pārdomām par šiem jautājumiem.

Iniciatīva risina trīs jautājumus: šķēršļi, partneru un iespēju trūkums, grūtības ar finansējumu. Tās pamatā ir:

koordinēta pieeja visās ES politikas jomās, esošo un izstrādājamo pasākumu izvēršana, ieskaitot nozaru pieeju, piemēram, kosmosa nozarē,